Vier skeurtandhaaie op lughawe in Kaap onderskep | Netwerk24
Vier skeurtandhaaie op lughawe in Kaap onderskep
Deur Cara-Lee Dorfling 16 Mei 2018 20:20
Vier skeurtandhaaie wat blykbaar van die Oos-Kaap afkomstig is en vermoedelik uit die land gesmokkel sou word, is op die lughawe in Kaapstad onderskep.
Die vier haaie, in veselglaskratte met spesiale water, was glo vir Nederland bestem. Geen permitte vir die uitvoer van die haaie is uitgereik nie. Hulle sou die land glo sowat 'n week gelede verlaat het
Die departement van omgewingsake wou nie kommentaar lewer oor die redes waarom die haaie uit die land gesmokkel sou word nie.
Albi Modise, woordvoerder van die departement, sê verdagtes is reeds geïdentifiseer.
"Die huidige inligting dui daarop dat die haaie oorspronklik van Port Alfred is. Meer kan nie bekend gemaak word nie aangesien dit suksesvolle vervolging kan belemmer," sê Modise.
Foto ter illustrasie: 'n Skeurtandhaai. Foto: Argief
Hy sê die haaie sal vrygelaat word wanneer hulle sterk genoeg is.
Volgens 'n betroubare bron was al vier haaie erg verdoof toe amptenare die kratte onderskep het.
Twee van die haaie was glo in 'n swak toestand en het dringend mediese aandag nodig gehad.
Die bron sê ook dit is nie die eerste keer dat skeurtandhaaie uit die land geneem word nie.
Tinus Beukes, bedryfsbestuurder van die Two Oceans-akwarium, het Woensdag gesê die akwarium huisves die gekonfiskeerde haaie.
"Ek kan bevestig al vier is gesond en reageer normaal, en word tans in ons kwarantynfasiliteit gemonitor."
Beukes, met meer as 20 jaar ervaring met haaie, meen die haaie was waarskynlik vir die akwariummark bestem.
"Skeurtandhaaie is perfek vir 'n akwarium aangesien hulle maklik in aanhouding oorleef. Hul vreesaanjaende voorkoms is ook 'n groot trekpleister vir akwariums.
"Dit is ook maklik om hulle te vervoer."
Volgens Beukes kan 'n skeurtandhaai stil lê en asemhaal. Ander haaisoorte moet beweeg vir genoeg suurstof.
Hy sê skeurtandhaaie is onlangs op die bedreigdespesielys aangebring en dit is bykans onmoontlik om 'n uitvoerpermit te kry.